MANILA, Philippines – Nais ng Russian military na magsagawa ng war games sa tropa ng Armed Forces of the Philippines (AFP) sa kanilang bansa man ito idaos o sa teritoryo ng Pilipinas.

Inihayag ito kahapon ni Rear Admiral Eduard Mikhailov, Deputy Commander ng bumisitang Russian Navy’s Pacific Fleet.

“For sure, in the future we’ll have exercises and build exercises with Philippines,” pahayag ni Mikhailov na pinamunuan ang Russian anti-submarine warship Admiral Tributs at sea tanker Boris Butoma na dumaong sa South Harbor, Manila kahapon para sa 5-day goodwill visit sa bansa.

Una nang inihayag ni Pangulong Duterte na nais nitong kumalas na ng alyansa sa Estados Unidos at makipag-alyansa na lamang sa Russia at China.

Ang Russia ay handa namang magbenta ng drones at sniper rifles sa Armed Forces of the Philippines (AFP) at iniaalok rin ang submarine, pero ayon kay Defense Secretary Delfin Lorenzana ay hindi pa kaya ng pondo ng pamahalaan na bumili ng submarino.

Sa pamamagitan ng interpreter, sinabi ni Mikhailov na isa sa maa­ring idaos na war games ng tropa ng Pilipinas at Russia ay ang counter terrorism operations at piracy.

Gusto rin ng Russia na magsagawa ng multi-national war games sa lahat ng mga bansang nag-aagawan sa teritor­yo sa South China Sea kabilang ang Pilipinas at China.

“We’ll take very big, be part and play of all participants. For example, not only Russia and Philippines, but Russia, Philippines, China and maybe Malaysia together, because the main task is the safety in this region,” ani Mikhailov.